《鹿鸣三章》
明代·郭之奇

呦呦鹿鸣，天中有声。诸宾百执，以及群英。君子之吉，其光孔明。

人之好我，示我邦桢。成人小子，誉髦斯平。邦桢既获，我将我迎。

载玄载黄，篚筐是盛。威仪百出，雅什三赓。礼乐相食，诗章有名。

伐鼓坎坎，酒满歌行。鼓瑟吹笙，至于卒成。

鹿鸣呦呦，天中有游。芃芃棫朴，有乔有樛。未见君子，载沉载浮。

苍苍在水，及彼葭秋。凄凄露白，浥彼河洲。刍荛遗之，君子求之。

薄言伐之，薄言揫之。渒彼方舟，洄之游之。载于王国，薪之槱之。

惟薪惟槱，君子之求。君子有酒，嘉宾是酬。

呦呦鸣鹿，天中有族。多士跄跄，诸宾穆穆。凡我君子，并受王福。

载命而来，求人以复。厥初求人，时维造育。百年维树，三载维畜。

山川授灵，鬼神告牍。自外及中，罔不夜夙。有德成人，匪余敢独。

人之好我，旨酒甘蓄。多士诸宾，暨其有禄。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。